प्रसिद्ध कवि मंगलेश डबराल ने रामविलास शर्मा के हवाले से कहा -‘जैसे जैसे वर्ग संघर्ष बढ़ेगा जाति की संरचना टूटती जायेगी ’. लेकिन ऐसा नहीं हुआ. वाम बहुजन एकता जरुरी है लेकिन ऐसा हो नहीं पाया .जिसका कारण इतिहास के अँधेरे में कहीं छुपा हुआ है. जब वाम अपने उभार पर था तो अम्बेडकर पर यह आरोप लगाया कि अम्बेडकर ने आन्दोलन को कमजोर किया. क्योंकि अम्बेडकर का मानना था की जाति भी एक इकाई है जो श्रम का विभाजन ही नहीं श्रमिकों का भी विभाजन करती है. आज समाज परिवर्तन के लिए वाम-बहुजन एकता बहुत जरुरी है. दरवाजे न भी खुले तो खिड़कियाँ खुल सकती हैं. क्योंकि यह समय इतना हिंसक है कि आज कोई कानून नहीं है. युवा आलोचक कवितेंदु इंदु ने कहा कि –आज वामपंथी आन्दोलन अवसाद में है , यह बात शिद्दत से महसूस की जा रही है कि नीतियों और रणनीतियों में बदलाव हो. आज के समय में संस्कृति का सवाल बहुत महत्वपूर्ण है. अब सिर्फ मंदिर और मस्जिद का सवाल नहीं रह गया है, बात यहाँ तक पहुँच गयी है कि क्या खाना है, क्या नहीं खाना है, क्या पहनना है. आज जाति के सवाल पर सब बात कर रहे हैं. मार्क्सवादी भी और दक्षिणपंथी भी. जाति आधार का हिस्सा है कि अधिरचना का हिस्सा है, इस बात को स्पष्ट किये जाने की जरुरत है? जाति की उत्पादन संबंधों में कोई हिस्सेदारी है कि नहीं है ? जिस तरह जाति के सवाल को मार्क्सवादियों ने नहीं उठाया उसी तरह जेंडर के सवाल को भी उपेक्षित किया. फ़ैज़ के एक शेर से उन्होंने अपनी बात समाप्त की–